Χειροπέδες στον Διευθυντή της Ωτορινολαρυγγολογικής Κλινικής του Γενικού Νοσοκομείου Λευκωσίας, Δρ. Γιαννάκη Κυαμίδη, πέρασε νωρίς το απόγευμα η αστυνομία.

Εναντίον του διερευνάται υπόθεση χρηματισμού από ιδιωτική κλινική,από την οποία φέρεται να ζητούσε αμοιβή για να της παραπέμπει ασθενείς.



Η καταγγελία έγινε από την ίδια την κλινική η οποία μάλιστα βοήθησε και στην επιχείρηση που έγινε από την αστυνομία.



Σύμφωνα με τις πληροφορίες, στην κατοχή του εντοπίστηκε φάκελος με χρήματα που είχε μόλις λίγη ώρα νωρίτερα παραλάβει από την κλινική. Σημειώνεται πως τα χρήματα ήταν σημαδεμένα και πιο συγκεκριμένα είχαν φωτοτυπηθεί για σκοπούς διερεύνησης της υπόθεσης.

Σύμφωνα με πληροφορίες, εναντίον διερευνώνται αδικήματα, τα οποία χρονολογούνται από το 2008.

Ο Δρ. Κυαμίδης συνελήφθη για σκοπούς διερεύνησης οκτώ αδικημάτων, αυτό της συνωμοσίας προς διάπραξη κακουργήματος, της καταδολίευσης, της κατάχρησης εξουσίας, του δόλου και της κατάχρησης εμπιστοσύνης από δημόσιο λειτουργό, του δεκασμού δημόσιου λειτουργού και τη δωροληψία από δημόσιο λειτουργό.

Στο μεταξύ στη σύλληψη ενός ακόμη προσώπου προέβη η Αστυνομία στο πλαίσιο της διερεύνησης της ίδιας υπόθεσης ενώ έχει εκδοθεί ακόμη ένα ένταλμα σύλληψης για πρόσωπο το οποίο φαίνεται βρίσκεται στο εξωτερικό, επίσης ιατρός, στο Γενικό Νοσοκομείο Λάρνακας.



